Let op die woord "doek" in die bostaande visioen. Ek het dit so uit Adriaan se boek oorgeskryf. Indien die "doek" verander word na "boek" maak die visioen meer sin.
Hoe dit ookal sy, die Bybel sal oop gaan nadat 'n boek/doek met portrette en blou letters, gevolg deur 'n dokument met swart letters openbaar word.
Die goddelike vlak het sy oorsprong omtrent 'n miljoen jaar gelede toe 'n mutasie in die mens ontstaan het en hierdie baan apart ontwikkel het. Die mutasie het aan hierdie wese verhewe eienskappe bo die mens toegedeel. Katastrofes het hul getalle uitgedun en ongeveer 36 000 jaar gelede het van hulle (die reuse) met die `dogters van die mens' gepaar (Genesis 6 v2). Omtrent 70% van die huidige wêreldbevolking stam van hierdie hibriedes af.
Die hibriedes behou die genetiese geheue van hul goddelike oorsprong en dis die taak van godsdiens om hulle te onderrig om die goddelike ervaring te bereik. Soms word wesens met die suiwer mutasie gebore (gewoonlik `maagdelik') en diegene, soos Jesus, probeer hul volgelinge onderrig in die bereiking van die goddelikheid. Hierdie groepies se `geheime leer' word dan deur kerke gekaap en vir menslike doeleindes misbruik. Die gesuiwerdes word steeds gebore, toenemend in Suid-Afrika, en dit is hierdie engele waarvan Siener praat. Dis ook hulle, wat die toekoms vir hom uitgelê het. Hulle kon dit doen, want hulle reël, sover moontlik, daardie toekoms.
Die goddelike mutasie het hierdie wesens 'n voorsprong in die evolusiewedren gegee. Hierdie mutasie het in Suidelike Afrika ontstaan. Na talle katastrofes het hulle, met hul hibriedes as slawe, noordwaarts getrek en in die Midde-Ooste die ontwikkelde beskawings van Sumerië en Egipte ontwikkel. Hul geskiedenis is 7 000 jaar gelede in die Sumeriese kleitablette opgeteken. Weens hul hoër ontwikkeling is hul deur die plaaslike mense (wat deur die gewone evolusie ontwikkel het) as gode aangesien. Hieruit het die legendes van die gode ontstaan, wat o.a. beslag in die Bybel gevind het. Die hoof van die Annunaki, soos hul bekend is, was El en van sy seuns was Michael, Gabriël en die ander aartsengele. Een van die seuns was 'n rebel en is uit die groep geskop. Hy was Jaweh en het daarna 'n groep opstandiges in Egipte geneem om verder moeilikheid te maak. Sy roeping bly om die mensdom te verwar en af te skei van die leringe van sy Vader. Hy doen dit deur soortgelyke, maar verdraaide, leringe te skep, wat sy volgelinge op 'n afwykingspad stuur.
Die nuwe godsdiens, aan die aanvang van hierdie millenium, sal gekenmerk word deur 'n wetenskaplike, rasionele benadering, wat die brein en psige sal versoen. Die mens sal terugkeer na die paradys, waar onbelemmerd van die vrugte van die bome van die Kennis van Goed en Kwaad (brein se begrip), asook dié van die Ewige Lewe (psige), geëet sal word.